ཕྱི་ལོ་༡༩༥༦ལོར་ཁྱུང་སྤྲུལ་རིན་པོ་ཆེ་མཆོག་སྐུ་སྙུང་གཞི་བཞེས་པའི་དུས་རྒན་དཔལ་ཚུལ་སྐུ་མདུན་དུ་གཉེར་ནས་ཡོད་སྐབས་གསུང་གླེང་ཞིབ་གསལ་གནང་དུས་སྤྱིར་དུས་དྲན་སྙིགས་མའི་འཕོ་འགྱུར་དང་།སྒོས་རང་རང་གི་ཚེ་མཇུག་རྣམ་དཀར་བགྱི་བ་གང་ལེགས་བཅས་གསུང་གླེང་ཞར་དུ་རྒན་དམ་པ་ཁོང་གིས་མངའ་རིས་སྐོར་གསུམ་དང་།ཁྱུང་ལུང་གུར་ཁྱམ་གཙོས་པའི་ཉེ་སྐོར་གྱི་སེར་སྐྱ་རྣམས་ལ་ཞལ་གདམས་ཤིག་གནང་ཐུབ་ན་དད་མོས་སྒེར་འབྱུང་ལ་བརྟེན་པའི་འགྲོ་ཕན་ཆེ་བ་ཞིག་ཡོང་ངེས་བསམ་པ་ལགས་ཞུས་ནས་གསོལ་བ་ཕུར་བཙུགས་སུ་བཏབ་པ་ལ་བརྟེན་ནས།མངའ་རིས་དགུ་བཅུ་པ་དང་གུར་གྱམ་སུམ་ཅུ་པ་ཞེས་པའི་གསུང་མགུར་ཀུན་གྱི་མཇུག་བསྡུ་ཐ་མ་གཉིས་གསུངས་འདུགརིན་པོ་ཆེ་མཆོག་དགོངས་པ་ཞི་དབྱིངས་སུ་མ་གཟིམས་པའི་གོང་།ཞལ་འཆེམ་གྱི་ཚུལ་དུ་འདས་རྗེས་སུ་དང་པོ་ཚེ་འདི་ཉིད་ཀྱི་རྣམ་ཐར་པོད་གཅིག་མགུར་འབུམ་བཅས།བསྟན་བཅོས་འཕྲོ།སྐད་གཉིས་ཤན་སྦྱར།སྡེབ་སྦྱོར།མངོན་བརྗོད།བཟོ་རིགཚད་མ།དབྱངས་འཆར།ནག་རྩིས་ཆ་ཚང་སོགས་པོད་བཅུ་གསུམ་ཁ་གང་བར་དཔལ་ཚུལ་གིས་བརྩམས་ཏེ་སྤེལ་དགོས་ཀྱི་བཀའ་བབས་ཡིན་ཅེས་གསུངས་པ་དང་།རྒན་དམ་པ་དཔལ་ཚུལ་གྱིས་ཁྱུང་སྤྲུལ་རིན་པོ་ཆེ་མཆོག་གི་རྣམ་ཐར་ཇི་ལྟར་བརྩམས་དགོས་ལུགས་ཀྱི་སྐོར་རྣམས་༼ཁྱབ་བདག་འཁོར་ལོའི་མགོན་པོ་མཁས་གྲུབ་འཇིགས་མེད་ནམ་མཁའི་རྣམ་ཐར་དད་བརྒྱའི་རྨ་བྱ་རྣམ་པར་བརྩེ་བའི་༽ནང་ཞིབ་གསལ་གསུངས་ཡོད་པས།དེ་ཉིད་ལས།རབ་རྒྱལ་ཤིང་ལུག་མགོ་ཟླའི་དྲལ་ཚེས་གསུམ་གྱི་སྔ་དྲོ་ཞོག་ཁར་གུས་ཕྲན་སློབ་འབངས་ཐ་ཤལ་བ་དཔལ་གྱི་མིང་ཅན་བདག་ཉིད་སྐུ་མདུན་དུ་སྡོད་ཅེས་འདི་སྐད་གསུངས།ང་ཡི་ཚེ་འདི་ཉིད་ལ་གཡུང་དྲུང་བོན་གྱི་བསྟན་པའི་ཞབས་ཞུའི་གཙོ་བོ་རིག་གནས་ཀྱི་བསྟན་བཅོས་པོད་ཆེན་བཅུ་གསུམ་བརྩོམ་དགོས་ཀྱང་དེ་སྔོན་པོད་དྲུག་བདུན་ལས་མ་གྲུབ་པས་འཕྲོ་རྣམས་བཀའ་བབ་ཡིན་པས་ཁྱེད་ཀྱིས་སྐྱོངས།ལྷག་པར་རང་ཉིད་སྐྱེ་ལུས་འདི་ཉིད་ཀྱི་རྣམ་ཐར་མགུར་དང་བཅས་པ་འཕབས་དགོས་ཞེས་སྐལ་བཟང་སློབ་མའི་ཚོགས་ཀྱིས་སྔ་ཕྱི་བར་གསུམ་དུ་ཡང་ནས་ཡང་དུ་བསྐུལ་ཀྱང་།རང་ཉིད་དང་པོ་རིས་མེད་གྲུབ་མཐའི་ལུགས་ཀུན་དང་ཕྱི་ནང་རིག་གནས་གཞུང་དོན་ཡོངས་ལ་ཐོས་བསམ་སྦྱངས་བརྩོན་གྱི་དུས་འདས།བར་རུ་ཟབ་མོའི་བསྒོམ་སྒྲུབ་སྐྱོངས་ཤིང་བསམ་གཏན་འབྲལ་མེད་མཉམ་གཞག་རྗེས་ཐོབ་འབྲེལ་མ་ཆད་པར་ཉམས་ལེན་བརྩོན་པས་དུས་འདས།ཐ་མ་རྒྱལ་བའི་བསྟན་པ་སྤྱི་དང་བྱེ་བྲག་རང་ལུགས་བོན་གྱི་བསྟན་པ་འདི་ལ་སྲི་ཞུ་ཞབས་ཏོག་གང་ནུས་ཞུས་པའི་ངང་ནས་དུས་འདས་ཏེ།ཟིན་ཐོ་ཅུང་རེ་ལས་མ་གྲུབ་པས།ཁྱེད་དང་ངེད་གཉིས་སྐྱེ་ཡུལ་ཉེ་ཞིང་གཞོན་ནས་རྒས་བར་དུ་འགྲོགས་ཡུན་རིང་བས་ཆ་རྒྱུས་ཞིབ་པ་རང་གཞན་གྲུབ་མཐའ་ཀུན་གྱི་མདོ་སྔགས་རྒྱུད་སྡེ་རྒྱ་མཚོ་ཕྱི་ནང་རིག་གནས་ཡོངས་ལ་བལྟ་བའི་མིག་ཡངས་ཤིང་དཔྱོད་པའི་དོན་ཤེས་པ།འཛིན་པའི་བློ་ཡངས་པ།ཁྱད་པར་ཚིག་སྦྱོར་མཁས་པ་ཡིན་ཕྱིར་ཁྱོད་ཀྱིས་བདག་གི་ཟིན་ཐོ་དང་ཉམས་མགུར་ཡོད་པ་འདི་དག་ལ་གཞི་བྱས་ཏེ་རྣམ་ཐར་མགུར་དབྱངས་རྒྱས་ཤིང་སྙན་པ་སྡེབ་རིང་ཉིས་བརྒྱ་ལྔ་བཅུ་ལས་མ་ཉུང་བར་ཁ་ལྷག་གང་ཐུབ་སྤེལ་ཏེ་བྲིས།འབྲི་ཚུལ་ཡང་བདག་རང་གིས་བྲིས་པ་བཞིན་གྱི་ཚིག་སྦྱོར་དུ་བཀོད་དང་།སྐལ་ལྡན་སློབ་མ་ཞུ་བ་པོ་རྣམས་རེ་བ་དོན་མེད་དུ་མ་སོང་བ།རྗེས་འཇུག་དང་གུས་ལྡན་པ་རྣམས་ཀྱི་རྒྱུད་ལ་ཕན་ཐོགས་པ།ཁྱེད་རང་ཡང་བླ་མ་ལ་མཉེས་གསུམ་ཞབས་ཞུའི་མཆོག་ཏུ་གྱུར་པ།གཞན་གང་ཟག་ཉན་པ་པོ་རྣམས་ལའང་རང་གིས་སྨྲས་པ་དང་ཁྱད་མེད་ཀྱི་བཀའ་བབས་ཡིན་པས་བྱིན་རླབས་དང་ལྡན་པ།རང་རེ་ཡང་ཕྱི་མར་བདེ་བའི་གནས་དང་ཞིང་རྣམས་སུ་ཡང་ཡང་སྐྱེ་འཕྲད་ཀྱི་རྒྱུ་རུ་འགྱུར་བའི་ཞལ་བཞེས་ཡིན་པས་དེ་ལྟར་རྩོམས་ཤིག་ཅེས་བཀའ་ཕེབས་གནང་བ་བཞིན་རྒན་དཔལ་ཚུལ་གྱིས་ཁྱུང་སྤྲུལ་རིན་པོ་ཆེའི་རྣམ་ཐར་དང་མགུར་འབུམ་བཅས་བྲིས་བརྩམས་སྡེབ་རིང་དྲུག་བརྒྱ་ལོངས་པ་ཡོངས་སུ་རྫོགས་པ་བརྩམས་ནས།དཔར་རྩ་མཁས་མཆོག་རྡོ་རྗེ་དང་རྒན་དཔལ་ཚུལ་ཁོང་རྣམ་པ་གཉིས་ཀྱིས་བྲིས།